Nu mult ne mai desparte de deschiderea sezonului estival. În perioada cu vacanța de Paște și 1 Mai, românii vor beneficia de 6 zile libere. Mulți dintre aceștia au rezervat deja sejururi pe litoralul românesc.
Multe persoane sunt deja în căutarea vacanțelor perfecte, în special pentru minivacanța prelungită de Paște și 1 Mai.
"Avem un grad de ocupare de 100% pentru data de 1 mai. Clar e un an atipic, anii trecuți maxim 3 zile, anul acesta s-au rezervat până la 7 zile", spune Paul Nicolae, administrator hotel.
"Telefoanele sună în continuu pentru această minivacanţă. Din experienţa anilor trecuţi, înainte cu două săptămâni de începerea sejurului de 1 Mai au fost vândute absolut toate camerele", spune Elena Draghici, șef recepție.
Românii care vor să își rezerve o vacanță de 1 Mai și de Paște trebuie să știe că tarifele încep de la 130 de lei camera pe noapte la hotelurile de 2 și 3 stele și 400 de lei pe noapte la unitățile de cazare de 4 stele. În zonele mai exclusiviste din zona de nord a stațiunii Mamaia, prețurile ajung și la 300 de euro pe noapte, scrie Observator.
"Ofertele sunt destul de variate, atât care se referă la minivacanţa de 1 Mai şi la minivacanţa de Paşte, dar şi oferte care unesc cele două perioade", a declarat Ionuț Nedea, CEO agenție de turism.
În minivacanța de Paște și 1 Mai, hotelierii așteaptă cel puțin 100.000 de turiști pe litoralul românesc.